Implats-hoë in hof oor afsonderingsregulasiesMark Munroe, uitvoerende hoof van Impala Platinum se bedrywighede in Rustenburg. (Foto: Implats) Die uitvoerende hoof van Impala Platinum (Implats) se bedrywighede in Rustenburg het Vrydag in die hof verskyn nadat hy beskuldig is van oortreding van die afsonderingsregulasies. Die polisie in Noordwes het Mark Munroe beveel om Donderdag by die polisiestasie aan te meld nadat hy in onder meer ŉ SMS gevra het dat sekere werkers na die myn begin terugkeer. Brig. Vishnu Naidoo, nasionale polisiewoordvoerder, het gesê Munroe het Vrydag in die Tlhabane-landdroshof verskyn nadat hy vroeër in hegtenis geneem is. Die oortreding is volgens Naidoo Dinsdag begaan. “Hy is op borgtog van R60 000 vrygelaat en die saak teen hom is tot 4 Augustus uitgestel,” het Naidoo gesê. Johan Theron, ŉ woordvoerder van Implats, het gesê Munroe – as operasionele hoof van die myn – se naam verskyn op kommunikasie wat na mynwerkers uitgestuur is om vanaf 14 April terug te keer werk toe. ŉ SMS is onder meer uitgestuur om spesifieke werkers daaroor in te lig. Volgens Theron het werkers wat gaan terugkeer ook ŉ permit nodig om dit te doen en dat dié permit deur Munroe onderteken word. Theron het ook gesê daar was die afgelope ruk omvattende gesprekke oor hoe die mynboubedryf sy bedrywighede gaan begin hervat. Daar is op ŉ proses ooreengekom en maatreëls daarvoor is saam met die departement van minerale hulpbronne getref. “Daar is egter ŉ duidelik interpretasieverskil van die afsonderingsregulasies tussen die polisie, die departement van minerale hulpbronne en die mynboubedryf,” het Theron gesê. Volgens hom het die polisie die afgelope naweek padblokkades by die myn gehou en mense voorgekeer. Hy het ook gesê hy weet nie van enige ander myne wat soortgelyke probleme ondervind het nie en dat die mynboubedryf reeds geruime tyd werk aan die proses dat myne sommige werkers ná die Paasnaweek kan begin terugroep. Die minister van samewerkende regering, Nkosazana Dlamini-Zuma, het gistermiddag verskeie veranderings aan bestaande regulasies te midde van die verlengde algehele landwye afsondering gemaak. Dit sluit in dat myne voortaan toegelaat sal word om 50% van hul bedrywighede te hervat sodat hulle ná die afsondering weer ten volle operasioneel kan wees. Dlamini-Zuma het gesê streng maatreëls moet egter geld. Mynwerkers wat nou terugkeer werk toe sal vir Covid-19 nagegaan moet word. Kwarantynfasiliteite moet beskikbaar wees, sou mynwerkers dit benodig en mynmaatskappye moet ook in hierdie tyd vervoer vir hul werkers reël.